Det bliver nogle hårde uger for restaurationsbranchen med de seneste restriktioner. Så hårde at branchen frygter, at alle vil kunne klare sig igennem.

Nattelivet bliver lukket ned. Det gælder natklubber, diskoteker og lignende. Alle indendørs og udendørs serveringssteder skal lukke senest ved midnat. Sådan lød det fra statsminister Mette Frederiksen onsdag, da nye restriktioner blev meldt ud. Restriktioner som kommer som følge af en voldsom stigning i antallet af corona-smittede danskere. Nattelivets restriktioner gælder fra i morgen klokken 16. - Vi følger anvisningerne Og det er restriktioner, som bliver modtaget med undren i landets største festgade, Jomfru Ane Gade. - Vi syntes, vi har været forberedt på alle situationer, derfor undrer det mig, at det er os, der får den her nålestiksoperation, siger Henrik Foget Jensen, der er partner i REKOM, som ejer 11 barer og diskoteker i Jomfru Ane Gade. - Men vi følger selvfølgelig de anvisninger, der kommer nu. Det er sådan det er, tilføjer han. Rammer hårdt i juletiden Han lægger ikke skjul på, at de nye restriktioner netop i en tid, der traditionelt er præget af julefrokoster og dermed ekstra gang i nattelivet, får konsekvenser for branchen. Ikke mindst fordi det netop er nu, man havde håbet at kunne hente noget af det tabte fra tidligere tider med nedlukninger ind. - Branchen har været savet over flere gange før, så de nye restriktioner betyder rigtigt meget. Mange hænger stadig i vandskorpen, og jeg tænker, at der er mange, der ikke holder længe, siger Henrik Foget Jensen. Frygter konkurser Han håber dog, at der med de nye skærpede restriktioner følger kompensationer med - og gerne større end hidtil. - Jeg forventer, at vi denne gang kan få en række kompensationer, der er lettere at få - og også større. For det har været besværligt at få fat i kompensationerne, der er mange, der endnu ikke har fået penge fra tidligere nedlukninger, siger han. Henrik Foget Jensen understreger, at de 11 barer og diskoteker i Jomfru Ane Gade, som REKOM står bag, vil kunne klare sig - men frygter for kollegerne i branchen. - Jeg tænker, at vi kommer til at se nogle konkurser i branchen, siger han.